Afrikaanse Skoolprojekte: July 2018
Geplaas deur Elderie Claassen om 07:00 Geen opmerkings nie:
Maandag 23 Julie 2018
Teen hierdie tyd sou jy jou halfjaareksamen-uitslae ontvang het. Jy het dalk ’n toets gedruip... Hoe hanteer jy dit?
“Almal het in die klas na my gestaar toe ek my eksamenvraestel teruggekry het. Ag nee, die afskuwelike syfers in rooi ink wat ’n honderd keer omkring is. Hoe op aarde het dit gebeur? Wat sal my ouers sê?”
So jy het ’n eksamen gedruip...
Dit is ’n jammerte. Dit is regtig. Ons verstaan die gevoel. Glo ons, jy mag dalk voel asof jy alleen is, maar almal het al voorheen misluk. Dinge sal binnekort weer reg wees.
“Sukses is nie finaal nie, mislukking is nie fataal nie: dit is die moed om aan te gaan wat tel.” ~ Winston Churchill. Hierdie inspirerende aanhaling van Churchill is baie waar. Dit verwys na die feit dat sukses nie iets is wat net een keer behaal word en vir ewig sal duur nie. Net omdat jy voorheen sukses behaal het (soos om ’n vorige eksamen te slaag), is jy nie gewaarborg vir toekomstige sukses nie. Jy moet voortdurend daaraan werk. Sukses is ’n aaneenlopende proses. Churchill maak dit ook duidelik dat mislukking nie jou finale ondergang beteken nie. Selfs al voel jy nou ongelooflik laag en bedroef, beteken dit nie dat jy altyd so swak sal voel nie. Jy het die opsie om weer op te staan. Solank as wat jy lewe en die wilskrag het om weer te probeer het jy die kans om te slaag. Jy moet net die moed binne jouself bymekaar maak.
In hierdie artikel bespreek ons die volgende stappe hoe jy te werk moet gaan nadat jy ’n eksamen gedruip het:
1. Aanvaar dat jy nie die uitkoms kan verander nie. Beweeg aan.
2. Ontleed wat verkeerd gegaan het.
3. Oorweeg alternatiewe studiemetodes.
4. Leer uit jou foute.
5. Moenie moed opgee op jou drome nie.
6. Stel nuwe doelwitte.
7. Praat openlik daaroor met jou ouers.
8. Maak ’n afspraak met jou onderwysers.
9. Kry hulp en ondersteuning.
So hard as wat jy dalk wens vir ’n wonderwerk om jou punte te verander, sal dit waarskynlik nie gebeur nie. Tog sal dit nie reg wees nie. Jy het gedruip. Dit is moeilik om die waarheid te hoor, maar jy kan nie met feite argumenteer nie. Jy het nie die antwoorde geken nie. Jy het nie vroegtydig begin leer nie. Jy het nie hard genoeg geleer nie. Jou gedagtes het jou gefaal toe jy die eksamen afgelê het. Daardie grafiek het jou afgegooi en jy het deurmekaar geword. Toe jy die bladsy omdraai was dit nog erger...
Dit het gebeur. Dit is in die verlede. Aanvaar dit. Beweeg aan.
Om sleg te voel is nie noodwendig ’n negatiewe ding nie. Dit is goed om ’n bietjie teleurgesteld te wees in jouself, want dit wys dat jy omgee. Jy gee om oor jou punte, want jy wil suksesvol wees in die lewe. Jy het ’n standaard om te handhaaf. Jy het drome en aspirasies. Jy wil jou skoolloopbaan voltooi, die opsie hê om aansoek te doen om by ’n kollege of universiteit te studeer en ’n suksesvolle loopbaan in die toekoms te hê. As jy egter vir ewig daaroor sal worstel, sal hierdie gevoelens vererger. Jou gedagtes sal jou erger en erger laat voel – veel erger as wat eintlik nodig is. Moenie toelaat dat vrees jou lam maak nie. Moenie aanvaar dat dit jou lot van nou af sal wees nie. Jy is nie dom of minder ’n mens nie. Daar sal nog eksamens wees om jouself en almal anders verkeerd te bewys. Begin net aan dit te werk.
Om ’n oplossing vir enige probleem te vind, moet jy eers vasstel waar presies die probleem lê. Breek hierdie hele groot gemors in kleiner stukkies. Begin dinge op ’n logiese manier saam te sit. ’n Goeie manier om met jou analise te begin, is om aan jouself ernstige vrae te vra. Was jy in al die klasse? Het jy in die klas aandag gegee en notas gemaak? Het jy al jou huiswerk en werkopdragte gedoen? Het jy vir jou onderwyser of ander leerders gevra vir hulp as jy nie die werk behoorlik verstaan het nie? Het jy vroeg genoeg begin leer? Het jy werklik so hard gewerk soos wat jy dink jy het? Was jou verwagtinge realisties? Hoe het jy met betrekking tot jou ander vakke gevaar? Hoe dikwels druip jy toetse? Was dit net toeval of sien jy ’n patroon vorm? Het jy enige gesondheidskwessies of ander probleme verwant aan (of selfs nie verwant aan) skool (nie)? Hoe gaan dit by jou huis? Wees eerlik met jouself daaroor. Baie faktore kan ’n invloed op die uitslag van jou eksamen hê. Selfs die mees voorbeeldige studente wat hul beste gedurende die hele kwartaal gee kan misluk in ’n eksamen, weens geweldige hoeveelhede spanning en uitputting. Kyk of jy oplossings vir sommige van hierdie probleme kan vind. Die oplossing mag dalk makliker wees as wat jy dink.
Almal is uniek, daarom behoort almal effens anders te leer en dinge te onthou. Party mense leer vinniger as ander. Sommige is gerig op analise of teorie, ander verkies ’n praktiese benadering. Sommige mense moet konsepte visueel voor hulle sien – anders is al die woorde op papier net nuttelose letters. Ons het almal ons belange en sterk punte. Dit beteken egter nie dat jy nie nuwe vaardighede kan aanleer of jou kennis op ander gebiede uitbrei nie. Jy moet net ’n manier vir jouself ontdek om dit te doen.
Net omdat jou onderwyser of ouers verwag dat jy ure lank stil moet sit voor ’n handboek in jou kamer, beteken dit nie noodwendig dat hulle reg is, of om dit meer akkuraat te stel, dat dit die korrekte studiemetode vir jou is nie. Jy word aangeraai om jou studiemetode aan te pas volgens jou eie persoonlikheid en behoeftes. Jy kan dit selfs effens aanpas volgens elke vak. Lees ons blog artikel ‘Vind ’n leerstyl wat die beste by jou pas’ vir ’n gedetailleerde beskrywing van sommige van die beste studiemetodes.
Wenk: Dit is belangrik om te onthou dat dit nie saak maak watter metode jy kies om te leer nie - slegs die finale punte. Jy moet egter beslis oorweeg om eksamenvraestelle deur te gaan voor jou eksamen. Om die werk te ken is een ding, maar jy moet ook behoorlike eksamentegniek ken. Oefen-eksamenvraestelle sal verseker dat jy ten volle voorbereid is vir ’n eksamen en weet hoe om die vrae te beantwoord op die wyse wat van jou verwag word. Vir meer besonderhede oor ons voorbeeld eksamenvraestelle, besoek gerus ons webtuiste.
Die beste manier om presies te weet wat dit is wat jy in daardie spesifieke eksamen verkeerd gedoen het, is om dit weer te skryf. Werk deur elke vraag en kyk of jy dieselfde foute maak of sien jy uiteindelik verbetering? Begryp jy ten volle wat jy verkeerd gedoen het? Maak aantekeninge vir jouself. Is daar enige moontlike uitvang-plekke waarvoor jy in die toekoms moet kyk?
Wenk: Werk soortgelyke vrae uit om nog meer oefening te kry.
Bly positief. Jy het ’n eksamen gedruip, nie die lewe nie. Jy het nog steeds jou hele lewe voor jou. Die jaar het nog nie eens geëindig nie. Jy kan steeds ’n goeie jaar-eindpunt kry as jy van nou af hard werk. Herinner jouself daaraan dat jy nie die enigste persoon is wat al misluk het nie.
Sommige van die slimste mense het misluk op hul pad na sukses. Voorbeelde sluit in:
Duits-gebore teoretiese fisikus Albert Einstein is waarskynlik een van die mees produktiewe wetenskaplikes wat hierdie aarde genader het. Hy het ’n Nobel-prys gewen en is deur die tydskrif Time benoem as persoon van die 20ste eeu. Hy is die toonbeeld van intelligensie. Tog as kind was daar van hom gedink as geestelik gestremd, aangesien hy eers op die ouderdom van vier begin praat het en op die ouderdom sewe begin gelees het. Gelukkig het hy nie toegelaat dat dit hom keer nie. Kan jy jouself voorstel wat ’n verlies dit vir die wêreld sou wees as hy die menings van ander toegelaat het om hom te verhinder om sy volle potensiaal te bereik?
Henry Ford staan bekend as die meesterbrein agter een van die suksesvolste motormaatskappye in die wêreld. Ford het die motorbedryf omgeswaai gerevolusioneer. Hy het motors ’n huishoudelike standaard gemaak, hy is die “monteerbaan” se pionier en het 17 miljoen eenhede van sy Model T verkoop. Wat baie nie weet nie is dat Ford twee keer misluk het – wat beide kere tot bankrotskap gelei het. Kan jy ’n wêreld sonder motors in daaglikse gebruik indink? Indien hy te vroeg sou opgee sou ons lewens vandag baie anders lyk.
Die verhaal agter die man wat aan ons die mees fantastiese spotprent skeppings soos Mickey Mouse, Dumbo, Bambi, ander ongelooflike stories, sowel as Disney Land, gebring het, is nie sonder mislukking nie. Hy was afgedank van sy werk by die Kansas City Star-koerant, omdat hulle geglo het dat hy “’n tekort aan verbeelding en geen goeie idees gehad het nie”. Sy eerste besigheid het ook in bankrotskap geëindig. Vir die meeste sou kinderjare sonder Disney se klassieke stories ’n vervelige een gewees het.
Die skepper van Microsoft en een van die rykste manne in die wêreld moes ongelooflik hard gewerk het voordat hy sukses behaal het. Sy eerste besigheid het gevou nadat die data in die masjien, ‘Traf-O-Data’ tydens ’n aanbieding vir ’n Seattle County verkeerswerknemer misluk het. Uiteindelik het sy volharding tot gevolg gehad dat hy Microsoft begin het, wat die persoonlike rekenaar mark gerevolusioneer het.
Amerikaanse rolprentregisseur en vervaardiger Steven Spielberg se films het meer as $9 biljoen beloop. Hy het ook drie Academy Awards gewen. Maar voor sy sukses het die Universiteit van Suid-Kalifornië se Skool vir Filmkuns sy aansoeke twee keer verwerp! Uiteindelik het hulle probeer om hul foute reg te stel deur ’n gebou in sy eer op te rig.
Die skrywer van die beroemde Harry Potter-reeks het 120 miljoen kopieë van haar eerste boek alleen verkoop en het na verwagting in totaal meer as 500 miljoen kopieë wêreldwyd verkoop. Later is die hele Harry Potter-reeks aangepas vir film. Dit is moeilik om te dink haar lewe was eens op ’n tyd baie anders as die sprokie wat dit vandag is. Voor haar sukses het sy gesukkel om dinge as ’n enkel, geskeide ma wat op welsyn leef, terwyl sy studier, te laat werk. Sy het haar eerste roman tydens haar pouses geskryf. Sy is ook baie keer van die hand gewys voordat haar werk vir die eerste keer uiteindelik gepubliseer is. Gelukkig kan jy ’n plek as een van die top-verkoper fiksie skrywers van alle tye verdien deur volharding. Nie te sleg nie.
Noudat jy gesien het dat dit moontlik is om ’n groot sukses van jou lewe te maak nadat jy baie uitdagings en mislukkings moes oorkom, dink ek dat die minste wat jy kan doen is om weer te probeer.
In plaas daarvan om oorweldig, gefrustreerd en bang te wees dat jy nie sal slaag wanneer jy jou eksamens skryf nie, neem ’n stap terug en heroorweeg jou benadering. As jy jou eksamen vêr gedruip het, probeer om ten minste om die volgende een deur te kom - jy hoef nie ’n A-student te word nie. Vir die meeste kinders sal dit die maatstaf ’n bietjie te hoog stel. Wel, dit sal tog nie oornag gebeur nie. Probeer om oor die volgende ses maande te verbeter. Werk daagliks aan jou vaardighede. Die sleutel is konsekwentheid. Moenie so hard werk dat jy voor die eksamens uitbrand nie. Stel ’n skedule en doelwitte op. Werk aan spesifieke onderwerpe sodat jy nie op een slag oorweldig voel deur alles nie. Beloon jouself vir jou verbetering. Dit sal jou help om jou fokus te behou.
Die laaste ding wat jy moet doen is om jou punte van jou ouers weg te steek. Wees oop daaroor. Hulle sal uiteindelik daarvan uitvind wanneer hulle jou rapport sien of by die oueraand daarvan hoor. Selfs as hulle nie daarvan hoor nie, moet jy dit nie van hulle verberg nie. Maak ’n afspraak om met hulle te praat. Hulle sal dalk ’n bietjie ontsteld wees as hulle vir die eerste keer daarvan hoor, maar net omdat hulle wil hê jy moet goed doen. Hulle sal jou nie minder liefhê nie. As jy oop is oor wat gebeur het, word hulle in die posisie gestel om jou te help. Hulle kan probeer om jou te help met jou leerwerk gedurende hul vrye tyd, met jou onderwyser gaan praat, ekstra studiemateriaal kry of reëlings tref met ’n weeklikse tutor vir jou. Jou ouers kan jou na ’n oogkundige neem om ’n oogtoets te doen of na enige ander mediese professionele persoon of geestesgesondheidswerker indien jy ’n toestand het wat jou verhoed om jou beste te doen.
Jou onderwysers is waarskynlik die laaste mense met wie jy nou wil praat, maar jy kan nie hulle vir ewig vermy nie. Maak ’n afspraak met hulle om terugvoer oor jou eksamen te kry. Dit kan ook ’n goeie idee wees om jou ouers tydens jou ontmoeting teenwoordig te hê. Vra jou onderwysers wat hulle as geweldige problematiese areas vir jou sien. Vra vir hulle wat hulle dink jou sterk punte en swakhede is. Onderwysers kan jou raad gee oor hoe om effektief vir ’n spesifieke vak voor te berei en vir jou te verduidelik wat hulle van jou verwag tydens ’n eksamen. Het jy punte misgeloop weens nalatigheid of is daar groter begrippe wat jy nie verstaan nie? Let daarop dat sommige onderwysers strenger is as ander. Onderwysers wat regverdig is, maar nie maklik punte gee nie, kry gewoonlik dit reg dat kinders op hierdie manier ’n bietjie harder werk, en uiteindelik sal jy meer leer – presies wat jy nou benodig. Die werk sal tydens die finale eksamen vir jou minder moeilik wees, aangesien jy baie goed voorberei sal wees. Maak ’n reëling met hulle om jul sessie op te volg.
Om alles op jou eie te doen is wonderlik omdat daar geen afleidings van ander is nie en dit leer jou om vry-denkend en onafhanklik te wees. Alhoewel, jy wil dalk dit heroorweeg as jy sukkel. Vind ’n studie-vriend. Jy kan baie leer deur te sien hoe ander dinge doen. Dit is bemoedigend om te sien dat ander ook hard werk en deur dieselfde uitdagings as jy gaan. As julle saam hierdie uitdagings in die gesig staar, word die las ligter. Jy kan ook jou ouers, onderwysers en tutors vra vir hulp.
As jy jou akademiese prestasie wil verbeter moet jy Afrikaanse Skoolprojekte ’n kans gee. Ons spesialiseer in eksamenvoorbereiding en ons het verskillende pakkette beskikbaar om jou te help.
Ons vertrou dat hierdie strategieë jou sal help om weer op die regte spoor te kom nadat jy ’n klein terugslag met jou akademiese reis ervaar het. Deel hierdie strategieë met iemand wat ’n mate van motivering nodig het.
Etikette: Akademie, Eksamen, Fout, Hupstoot, Inspirasie, Mislukking, Moedeloosheid, Motivering, Oefen, Onderwyser, ouers, Probeer, Studie, Teleurstelling, vrees
Skool hervat weer. Die vakansie was wonderlik, maar dit is tyd vir ’n nuwe begin om jou akademiese reis voort te sit.
Na ’n lang ruk weg van die skool af en allerhande lekker en opwindende aktiwiteite gedurende vakansie, is dit beslis moeilik vir die meeste kinders om hul gedagtes rondom die idee van weer skool toe te gaan te rig. Wie kan hulle blameer? Dit is natuurlik baie meer pret vir kinders om buite te speel, vriende te besoek en hul stokperdjies te beoefen as om ure lank agter handboeke in ’n klaskamer te spandeer – en nog ’n paar om huiswerk te doen en te leer wanneer hulle by die huis kom. Gelukkig het ons ’n paar idees wat hulle sal help om weer met hul akademiese roetine gemaklik te raak.
In hierdie artikel bespreek ons die volgende terug skool toe wenke:
1. Vat dit rustig, een dag op ’n slag.
2. Kuier met vriende.
3. Kom in ’n roetine.
4. Beplan vooruit met ’n persoonlike kalender.
5. Wees vriendelik met onderwysers.
Klasse, huiswerkopdragte en ander verpligtinge met betrekking tot skool kan baie vinnig oorweldigend raak. Alhoewel dit beslis ’n goeie idee is om voorbereid te wees vir jou klasse en om vanaf dag een te begin werk, moet jy nie jouself daaroor uit-stres nie. Die eerste paar dae is altyd ietwat ongeorganiseerd. Dit is redelik normaal – selfs onderwysers vind hul pad terug na hul normale roetines. Moenie jouself in die diep kant ingooi van die eerste dag af nie. Abraham Lincoln het eenkeer gesê: “Die beste aspek van die toekoms is dat dit een dag op ’n slag kom.” Om teen jou eie tempo te werk is noodsaaklik as jy hierdie akademiese wedloop wil wen. Jy wil nie gedurende die eerste week uitbrand nie. As jy van vanaf amper geen stress na hoë ladings spanning in so ’n kort tydjie gaan laat jy nie jou liggaam toe om aan te pas by die swaar werklading nie. Jou immuunstelsel kan verswak en jy staan ’n kans om siek te word. Jy sal nie behoorlik kan funksioneer nie en sal sekerlik agter raak, wat verder tot jou stres vir die res van die skoolkwartaal sal bydra.
Die kans is groot dat jy gedurende die vakansie gereeld tyd saam met jou vriende spandeer het. Miskien het jy die tyd geneem om vriende van ander skole wat jy nie gereeld sien nie te besoek of dalk het jy ’n paar nuwe vriende hierdie vakansie gemaak. Neem die tyd om weer in te skakel by almal wat jy nie tydens jou breek gesien het nie. Hulle sal jou graag wil sien. As jy bekende gesigte by die skool sien sal jou brein outomaties die verbinding maak dat jy hier by die skool is om te leer en hull is ook hier vir dieselfde rede. Onthou, hulle gaan deur dieselfde emosies van onsekerheid en opsien om terug te wees. Ten minste is dit iets wat julle reeds in gemeen het! Vertel hulle van jou vakansie en vra hulle uit oor hulle vakansie. Om op ’n goeie voet met jou klasmaats te wees, is nooit ’n slegte ding nie. Jy moet dalk later in die kwartaal vir hulle ’n guns vra. Dit gee jou ook die geleentheid om ’n studie-vriend te vind. Goeie vriende sal nie net jou sosiale lewe bevoordeel nie, maar kan ook help om jou punte te verbeter. Soek mense wat hardwerkend is. Jy hoef nie die slimste persoon in die klaskamer uit te soek nie. Net iemand wat toegewyd en aangenaam is om mee te wees. Dinge sal een of ander tyd moeilik raak en dit sal beslis help om iemand by jou te hê wat dieselfde uitdagings as jy in die oë staar. Hulle sal die ondersteuning netsoveel benodig. Dis immers waarvoor vriende daar is.
Tydens die vakansie is roetine nie ’n prioriteit vir die meeste mense nie. Kinders hou daarvan om ’n bietjie later te slaap en gaan ook bed toe lank na hul gewone slaaptyd. Byna alles word ontwrig... Eetgewoontes, oefenskedules en meer. Om in ’n roetine te kom sal onmiddellik help as jy weer probeer om aan jou klasskedules en buitemuurse aktiwiteite te voldoen. Stel jou wekker elke dag om jou op ’n spesifieke tyd wakker te maak en ook wanneer jy jou gereed moet kry vir die bed. Kom in die gewoonte om jou maaltye te beplan en gereeld te eet. Dit sal ook beslis help om jou skooltas te pak en jou klere die vorige aand gereed te kry. Jy wil nie die oggend betyds wakker word en steeds laat wees vir skool omdat jy niks kon opspoor nie.
Saam met ’n roetine, sal dit help as jy jou dag, week en maand beplan. Dit sal jou help om tred te hou met jou roetine en jou tyd beter te bestuur. Ons het ’n volledige artikel getiteld ‘Vier wenke wat jou sal help om ’n skedule vir ’n suksesvolle skooljaar op te stel’ wat jou sal help om ’n skedule op te stel wat jou behoeftes sal pas. Onthou almal is anders.
Wenk: As jy sien dat ’n wiskunde toets opkom in ’n stylvolle daaglikse beplanner sal dit beslis minder vervelig voel. Jy sal meer positief voel as alles georganiseerd en netjies is. Moet net nie meer ure spandeer om die bladsye van jou beplanner te versier in plaas van om werklik jou opdragte af te handel nie.
Elke kind het ’n gunsteling onderwyser. Jy gee jou bes in hul klas; jy is altyd betyds en jou huiswerk word altyd na die beste van jou vermoëns voltooi. Jy hou van sommige onderwysers meer as ander, en ongelukkig is daar ook een of twee onderwysers wat vir jou opdraande gee, selfs al het jy niks verkeerd gedoen nie. Onderwysers beïnvloed jou toewyding teenoor hul vakke asook die punte wat jy verdien. Jy is net ’n mens. Jou emosies kom soms in die pad en jy dink nie altyd duidelik nie. Jy moet nie toelaat dat jou prestasie en toewyding soveel beïnvloed word deur die persoonlikheid van ’n onderwyser nie. Dit help nie dat jy ’n onderskeiding in een vak kry en die res druip nie. Dit beteken dat jy nie jou gedagtes op alle belangrike gebiede sal ontwikkel nie en ongelukkig baie dinge sal misloop. Onthou dat onderwysers ook deur persoonlike kwessies gaan. As hulle ’n slegte dag het, moet jy dit net afskud. Moenie toelaat dat ander kinders jou beïnvloed om te dink dat hulle die moeilikste mense ooit is nie. Handhaaf ’n vriendelike en professionele onderwyser-student verhouding. Wees vriendelik en hoflik teenoor elke onderwyser. Nie net is dit goeie maniere om respek vir hul te toon nie, maar hulle is daar om jou te leer. Onderwys is kosbaar. Onderwysers sal meer geneig wees om jou te help as jy met iets sukkel of eenvoudig vir jou ’n eksamenwenk gee as jy met hulle vriendelik is en hardwerkend is in hul klas. Hulle sal dit opmerk. Moet egter nie ’n witvoetjiesoeker wees nie. Hulle, sowel as ander studente, sal dit ook opmerk.
Ons vertrou dat hierdie wenke jou sal help om wee in die skool modus te kom. Laat weet ons of jy enige ander idees het om jou gereed te kry vir ’n goeie skooltermyn.
Etikette: Kalender, Onderwysers, plan, Roetine, rus, Skedule, Terug Skool Toe, Vakansie, Verhoudings, Vriende, Werk
Maandag 09 Julie 2018
Maak tyd in jou dag om met jou tiener te gesels. Hulle sal meer gewillig wees om te praat, aangesien hulle op vakansie is.
Elkeen is uniek. Tieners is nie anders nie. Trouens, hulle is waarskynlik meer “uniek” in vergelyking met ander ouderdomsgroepe. Ek is seker soms het jy as ouer gevoel dat jy nie eers weet waar hulle vandaan gekom het nie. Hulle probeer vreemde haarstyle uit en het baie ongewone mode-keuses. Hulle kan oor-emosioneel wees of geen emosie toon nie. Hulle kan baie mededingend wees of kan nie omgee nie. Hulle daag gesag uit en tree op asof die hele wêreld om hulle draai. Vir sommige tieners kan puberteit en hoërskool die toonbeeld van hel op aarde wees. Ander hanteer dit met gemak en grasie - hulle voel tuis. Die rede hiervoor is dat hulle liggame gedurende hierdie tyd geweldige verandering ondergaan. Hul sintuie word verhoog. Hulle moet self begin dink, hul identiteit vind en hul eie onafhanklikheid vestig. Dit kan vir hulle baie oorweldigend wees, veral as dit gepaard gaan met al die spanning wat hulle het - van hul eie verwagtinge, eweknieë, liefdesbelange, skoolwerk en buitemuurse aktiwiteite. Die manier waarop tienermeisies ontwikkel, optree, dink en reageer sal ook baie verskil in vergelyking met tienerseuns. Verder kan jy elkeen in verskillende groepe en subgroepe kategoriseer. Daar is werklik nie ’n resep met maklike stappe vir sukses as dit kom by tieners nie. Al wat jy as ouer kan doen, is om hulle onvoorwaardelik lief te hê. Laat weet hulle dat jy daar is en hulle sal ondersteun op enige manier wat hul nodig het. Die sleutel is kommunikasie.
In hierdie artikel bespreek ons die volgende maniere waarop jy met jou tiener kan kommunikeer:
1. Bepaal ’n gepaste tyd en plek om te praat.
2. Kry iets te ete voordat julle praat.
3. Luister, moenie ’n lesing gee nie.
4. Toon belangstelling in hulle.
5. Wees bewus van hul gedrag.
6. Assesseer die omstandighede by jou huis.
7. Laat hulle toe om te ontwikkel in die persoon wat hulle bedoel is om te wees.
8. Wys dat jy hulle vertrou.
9. Kry jou emosies onder beheer.
10. Doen dinge gereeld saam.
11. Hou opvolggesprekke.
Wanneer jy ’n afspraak met jou tiener skeduleer, gee dit julle albei die nodige tyd om sielkundig voor te berei vir wat jy wil bespreek. Maak seker dat jy ’n tyd en datum kies wat julle albei pas. Maak seker dat voldoende tyd beskikbaar is. Jy wil nie ’n gesprek begin en dan in die middel daarvan ophou om ’n ander afspraak na te kom nie. Kies ’n plek wat bekend is en of aangenaam vir beide is. Die plek moet nie te luidrugtig wees of baie afleidings hê nie, maar dit moet ook nie steriel of angswekkend soos ’n ondervragingskamer voel nie. Verskillende moontlikhede kan die woonkamer, tuin of koffiewinkel insluit of selfs ’n wandeling in die park wees.
Wenk: Maak seker dat geen selfone teenwoordig is nie, insluitend joune.
Moenie jou gesprek met die intrapslag begin nie. Kry eers iets om te eet. Onthou, jy is op ’n spesiale afspraak met jou kosbare seun of dogter. Tieners kan ongelooflik honger wees omdat hulle so vinnig groei - veral seuns. Wanneer hulle honger is, is hulle meer geïrriteerd en minder geneig om in die bui te wees vir enige gesprek. As hulle ’n lekker ete geniet, sal hulle ontspanne voel en hul bloedsuiker sal gestabiliseer word. Dit is noodsaaklik om ’n innemende gesprek met hulle te hê. Wanneer jy saam eet, dwing dit oogkontak, wat natuurlik tot informele gesprek sal lei. Dit is belangrik om gereeld maaltye met hulle te deel. Kinders wat met hul ouers oor die alledaagse dinge by ’n tafel kan praat, sal meer geneig wees om teenoor hul ouers oop te maak wanneer dit kom by moeilike onderwerpe. Vir meer besonderhede oor die belangrikheid van ’n maaltyd saam as ’n gesin, lees afdeling nommer sewe, getiteld ‘Niks bring mense saam soos goeie kos nie’ in ons blog artikel “Voorstelle hoe om vertroue, respek en ’n goeie verhouding met jou kind te bou”.
Tieners kan baie selektief wees met wie hulle inligting deel en met wie hulle dit nie deel nie. Hulle kan vryelik oor die telefoon of per teksboodskap met hul vriende praat oor allerhande onderwerpe, maar as jy in die prentjie kom, is hulle dalk nie so vrymoedig nie. Dit kan wees dat hulle nie heeltemal gemaklik is om hul gedagtes met jou te deel nie. Dit word aanbeveel om hulle toe te laat om meer te praat. Luister net na wat hulle te sê het. Thomas Edison het gesê: “Ons het egter twee ore en een mond sodat ons twee keer soveel kan luister as wat ons praat.” Wanneer hulle spontaan ’n gesprek met jou begin, sal hulle meer geneig wees om persoonlike besonderhede oor hulself te deel. As hulle gedruk voel om te praat, sal hulle waarskynlik nie ’n eerlike en oop gesprek met jou hê nie.
As jou kind nie dadelik oor persoonlike sake wil praat nie, moet jy dit respekteer. Begin die gesprek deur maklike vrae te vra, soos of hulle die ete geniet het. Vra hulle om jou te vertel van hul dag. Vertel hulle 'n bietjie oor joune. Om te veel direkte en persoonlike vrae te vra, kan hulle afskrik. Wanneer hulle oënskynlik informele kommentaar maak oor wat gedurende die dag gebeur het, kan dit hul manier wees om uit te reik. Gee noukeurig aandag. Laat hulle toe om uit vrye wil vir jou meer te vertel. Moenie iets uit hulle probeer trek nie.
Nadat julle oor dit-en-dat gepraat het, kan jy ’n kort lysie met punte opstel wat jy met hulle wil bespreek. As jy ’n lys van punte het, sal jy kan hou by wat jy wil bespreek en sodoende miskommunikasie vermy. Onthou, die geringste bietjie onopsetlike harde kritiek van jou kant af kan hulle heeltemal van stryk bring en hulle laat afsluit. Kies jou woorde en jou stemtoon sorgvuldig. Jy sal nie hul aandag hou as jy ure lank ‘n lesing gee nie. Wat erger is, jy sal nie uitvind hoe hulle oor dinge voel of dit sien nie. Gee hulle genoegsame tyd om elke punt te verwerk en ’n antwoord daarop te gee.
Jy het ’n gesprek met jou tiener, omdat jy vir hom/haar omgee. Wys hulle dat jy belangstel in hul welstand en geluk. Vra wat hul drome en doelwitte is. As hulle sport beoefen, vra wanneer hul volgende wedstryd is en of jy kan kom kyk. As hulle leer om ’n musiekinstrument te speel, vra dat hulle eendag voor jou optree. Ja, selfs al beteken dit dat jy deur ’n lawaaierige kitaar-sessie gaan sit en luister! Bied aan om hulle met hul skoolwerk te help as hulle enigsins hulp nodig het. As jy belangstelling in hul lewe toon sal hulle waarskynlik meer oor hulleself aan jou openbaar. Jy weet nooit. Jou groot rugbyster seun mag ’n ander kant aan hom hê. Miskien verras hy jou met ’n talent vir teken waarvan jy nie eens bewus was nie. Miskien het jou dogter nie onwettige dwelms vir jou weggesteek nie, net die roman wat sy in die geheim in haar vrye tyd geskryf het. Om te verstaan wat hul belangstellings en stokperdjies is, sal jou help om hulle ’n bietjie beter te verstaan.
Tieners gaan deur baie veranderinge gedurende hierdie tydperk van hul lewens. Hul liggame verander. Hulle probeer hul eie identiteit vind en hul eie onafhanklikheid vestig. Hulle is nie meer die klein kindertjies wat hul ’n rukkie gelede was nie.
Moenie hul nuwe fisiese voorkoms kritiseer nie. Tieners kan baie selfbewus wees. Gee hulle die geleentheid om in hul liggame in te groei. Hulle het nog nie aangepas nie. Hulle moet hul regte postuur vind. Jou seun se stem is nou dié van ’n man. Hy sal met nuwe maniere eksperimenteer om met sy dieper stem te praat. As dit ’n bietjie vreemd klink moet jy hom nie ongemaklik laat voel nie. Tieners sal vir die eerste keer verlief raak en nie presies weet wat om te doen met hierdie gevoelens nie. Hulle kan tydelik sekere vreemde gewoontes ontwikkel. Dit is natuurlik. Hulle sal uiteindelik dit ontgroei en gemaklik raak met wie hulle is. Al wat jy kan doen as ouer is om daar te wees vir hulle en hulle liefde en ondersteuning te gee. Maak seker dat hulle gesond is en ’n gebalanseerde leefstyl handhaaf. Praat met hulle oor sommige van hierdie veranderinge en laat hulle weet dat alles op die ou end in orde sal wees.
As jy egter vind dat hul gedrag verkeerdelik verander tot die punt dat jy besorg word oor hul gesondheid en veiligheid, word dit aangeraai om op te tree. As jy sien dat hul energievlakke, eet- en slaappatrone, buie en motivering drasties verander – soveel so dat dit aan abnormaliteit grens, moet jy die delikate kwessie met hul bespreek. Spreek jou bekommernis aan met liefde. Moenie veroordelend wees nie. Kry hul toestemming om hul na ’n mediese spesialis of sielkundige te neem.
Baie ouers probeer om die gevoelens van tieners as gering af te maak, omdat hulle glo dat tieners in ’n “veilige” omgewing woon en nie vreeslik baie van die “regte wêreld” ken nie. Dit wil sê om rekeninge en belasting te betaal, hul eie besigheid te hê of werkspanning te ervaar, self kinders groot te maak en ’n huishouding te bestuur. Ja, die dood van ’n bekende persoon sal hulle waarskynlik meer raak as wat dit jou sal beïnvloed. Ja, hulle gee meer om oor die vrystelling van die nuutste iPhone as wat nodig is. Ja, ’n vriend wat hulle nie by ’n partytjie groet nie sal soos ’n dolk in hul hart voel. Ja, teen volgende week het hulle alles daaraan vergeet...
Die waarheid is dat selfs al verstaan tieners nog nie die hele wêreld nie, bestaan hul hele wêreld uit jou, hul huis, hul familie, hul omgewing, hul skool en hul vriende. As daar iets verkeerd is, voel hulle dit beslis aan. Die lewe van ’n moderne tiener is ver van “veilig”. Hulle hanteer baie druk vanuit hierdie “veilige” gemeenskappe. Daarom moet jy die omstandighede by jou huis en omgewing beoordeel. Ongelukkig skei sommige ouers. Een ouer verloor hul werk of moet in ’n ander land gaan werk. Miskien het ’n broer of suster onverwags ’n buitengewone gesondheidstoestand opgedoen.
As veranderinge plaasvind wat hulle kan ontwrig, moet jy ’n punt maak om daaroor te praat. Wees deursigtig en laat weet hulle dat hierdie onsekerhede jou ook raak en dat julle dit saam ervaar. Julle sal dit oorkom. Vra hulle uit hoe hulle daaroor voel en hoe hulle dit hanteer. Sommige kinders is baie sterker as ander. Kwessies wat jy dalk nie van bewus was nie, kan ook na vore kom wanneer jy die lewensomstandighede met hulle bespreek. As daar iets by jou huis is wat jou kinders kan laat stres moet jy probeer om dit aan te spreek of ’n plan beraam om dit te verbeter. So sal julle ’n sterk en blywende verhouding bou. Jy wil hê jou kinders moet jou huis besoek nadat hulle die skool verlaat het en ’n werk gekry het.
Die beste manier om jou kind te leer ken is wanneer hulle gemaklik genoeg is om hulself in jou teenwoordigheid te wees. Daar moet natuurlik ouer-kind-grense wees, maar jy sal nie ’n goeie verhouding met hulle hê as hulle jou vrees of bang is dat hulle jou teleurstel nie. As ouer moet jy leiding en ondersteuning bied, maar jy moet hulle die vryheid gee om dinge vir hulself te ondersoek en uit te vind. Laat hulle toe om foute te maak en deur hul foute te leer. Laat hulle toe om te groei in hul eie mens, nie jou weergawe van hulle nie. Byvoorbeeld, jy wil dalk hê jou seun moet die familiebesigheid eendag oorneem, maar hy sal ’n baie beter sagteware-ontwikkelaar wees as ’n prokureur. Laat hom toe om sy drome te volg. Jy het jou beurt gehad. Jou kinders sal slegs suksesvolle en gelukkige volwassenes wees as hulle weet wie hulle is en wat hul sterk en swak punte is. Prys hulle vir hul talente en uniekheid.
Om groot te word gaan alles oor leer en eksperimentering. Tieners wil onafhanklik wees. Hulle wil hul eie besluite neem. Hulle wil hul eie vermoëns toets. Hulle wil jou wys dat hulle in staat is om hulself te versorg. As ouer moet jy jou kinders toelaat om verantwoordelikheid te aanvaar. Dit kan iets klein wees soos om jonger broers en susters te versorg, aandete te kook of die grasperk te sny. Dit kan ook iets groter wees soos om na ’n partytjie te gaan of om te leer hoe om ’n motor te bestuur. Dit is gesond vir hulle. Soms is die tydsberekening net perfek vir hulle; ander kere sal hulle misluk. Ongelukkig is dit die lewe. Deur jou kinders aan te moedig om verskillende dinge te probeer, sal jy hul vertroue wen. Dit wys dat jy vertroue in hulle het. Dit sal hul selfvertroue versterk. Stel hulle in kennis van wat jy van hulle verwag en stel reëls en grense voordat jy hulle vry laat loop.
Dinge kan vinnig hand uitruk as jy probeer om te redeneer met ’n emosionele tiener met ’n warm humeur. Onthou, jy is die ouer en hulle is die kind. Jy het tyd gehad om te leer hoe om jou emosies te beheer. Hulle het nie. Moenie jou humeur verloor wanneer hulle so aangaan nie. Dit is ongelooflik maklik om dinge te sê wat julle later sal betreur as julle ontsteld is en nie helder dink nie. Neem ’n breek as die gesprek in ’n warm argument ontaard. Jy is lief vir jou kinders – daarom wil jy ’n verhouding wat ’n leeftyd kan duur met hulle hê. Moenie probeer om alles op een dag op te los nie. Gee hulle tyd om alles te verwerk wat jy nou net gesê het. Jy moet ook.
Dit is belangrik dat jy en jou kind van tyd tot tyd diep gesprekke voer, maar dit beteken nie dat julle daar moet stop nie. Julle moet gereeld kommunikeer. Praat oor dinge wat nie te persoonlik is nie. Die maklikste manier om dit te doen is as julle dinge saam doen. Dit kan kook, films kyk, speletjies speel of stap insluit. Deur ’n band te bou met jou kind wen jy hul vertroue. As jy gemeenskaplike belangstellings deel, bespreek ’n moontlike projek wat die twee van julle saam in die toekoms kan aanpak. Jy moet ook oop wees om nuwe dinge te leer. Probeer om jou tiener in jou wêreld te betrek en betrokke te raak by sy/haar lewe.
Julle kan nie net een diep gesprek hê en verwag dat die hele wêreld sal verander nie. Verandering neem tyd. Jy moet hulle tyd gee om na te dink oor die dinge wat jy gesê het. Jy moet ook reflekteer op dit wat hul gesê het. Skeduleer ’n ander tyd en datum met jou tiener om die vorige sessie op te volg. As jou eerste benadering gewerk het, kan jy probeer om weer dit op dieselfde manier te doen. As dit nie gewerk het nie, kies ’n ander benadering. Jy kan ’n nuwe plek uitprobeer of toelaat dat hulle hierdie keer kies. As jy jou volgende gesprek het, maak seker dat jy vir hom/haar terugvoering gee oor hul prestasie of gedrag. Prys hulle vir die dinge wat jy sien hulle aan gewerk het om te verbeter. Laat hulle toe om aan jou ook terugvoering te gee.
Ons hoop dat hierdie wenke jou sal help om die kommunikasie tussen jou en jou tienerkind te verbeter. Laat weet ons of jy enige ander tegnieke het wat jou gehelp het om beter verhoudings met hom/haar te bou.
Etikette: Belange, Emosies, Gedrag, Gesprekke, Kommunikasie, Kos, ouerskap, tieners, vertroue
Maandag 02 Julie 2018
Geplaas deur Elderie Claassen om 07:00 1 opmerking: